Andy Schleck

Dr **Andy Raymond Schleck** (* 10. Juni 1985 z Luxeburg) isch e luxeburgische Profi-Strossevelofahrer. Er isch der jüngsti vo drei Söhn vom ehemolige luxeburgische Veloprofi Johny Schleck.

## Karriere

Im Johr 2005 het dr Andy Schleck im Alter vo 19 Johr si erste Profivertrag bim dänische Team ''CSC-Saxo Bank'' vom Bjarne Riis underschriibe. Dä Vertrag lauft bis zum Ändi vo der Saison 2010. Si Brueder Fränk, wo fümf Johr elter isch, isch au e Radprofi bim Team Saxo Bank.

Bim Giro d’Italia 2007 het dr Schleck zum erste Mol bin ere grosse Tour uf sich ufmerksam gmacht, won er im Gsamtklassemänt dr zweit Platz hinder em Italiäner Danilo Di Luca beleit het und s Liibli vom beste Jungprofi gwunne het. Im Johr druf het er zum erste Mol bi der Tour de France mitgmacht, isch dört uf e 12. Platz cho und und het s wisse Liibli vom beste Nochwuchsfahrer bi dere Tour übercho, won er im Team vom spötere Siiger Carlos Sastre mitgfahren isch. Bi der Flèche Wallonne 2009 het er dr 2. Platz hinder em Italiäner Davide Rebellin beleit. Vier Dag druf het er si erst gross Siig errunge: er isch erst 23 Johr alt gsi, won er im Eleigang Lüttich-Bastogne-Lüttich, die ‹Doyenne› vo de Klassiker, gwunne het mit 1:17 Sekunde Vorsprung vor em Zweitplatzierte.

Bi der 16.Etappe vo der Tour de France 2009 het er knapp si erste Etappesiig verbasst. Am Schluss isch er im Gsamtklassemänt Zweite worde, mit 4:10 Minuten Rückstand uf dr Siiger Alberto Contador. Usserdäm het er zum zweite Mol s wisse Liibli vom beste Jungprofi übercho.

2010 isch dr Andy Schleck Luxeburger Meister im Einzelziitfahre worde. Er het die achti Etappe vo der Tour de France gwunne und het sich uf der 9. Etappe s Gäle Liibli gholt, won er uf der 15. Etappe wäg eme technische Defekt wider verlore het. Dr Schleck het die 17. Etappe uf e Col du Tourmalet gwunne, nodäm dr Alberto Contador ihm dr Etappesiig nid strittig gmacht het. Im Gesamtklassemänt isch er Zweite worde mit 39 Sekunde Rückstand uf dr Contador. S wisse Liibli vom beste Jungprofi het er zum dritte Mol übercho.

## Team
* ab 2009: Team Saxo Bank
* 2005–2008: Team CSC-Saxo Bank
* 2004: VC Roubaix

## Erfolg
### 2011
* 3. Blatz Lüttich–Bastogne–Lüttich
* Bärgklassemänt bi dr Tour de Suisse

### 2010
* Siiger vo der Gala Tour de France z Luxeburg
* zwei Etappe in dr Tour de France
* 1. Platz im Gsamtklassemänt vo dr Tour de France
*  Nochwuchsklassemänt bi dr Tour de France
*  Luxeburger Meister im Einzelziitfahre

### 2009
* 2. Platz im Gsamtklassemänt bi dr Tour de France 2009
* Gwünner im  Nochwuchsklassemänt bi dr Tour de France 2009
* Lüttich–Bastogne–Lüttich
* ei Etappe bi dr Luxeburg-Rundfahrt
*  Luxeburger Meister im Strosserenne

### 2008
* S  wisse Liibli bi der Tour de France 2008
* 5. Platz bim olympische Strosserenne z Peking
* Siiger vo der Gala Tour de France z Luxeburg
* eine Etappe Polen-Rundfahrt (Mannschaftszitfahre)

### 2007
* 2. Platz im Gsamtklassemänt vom Giro d’Italia 2007 und s wisse Liibli für dr best Nochwuchsfahrer

### 2006
* zwei Etappe bi dr Sachse-Tour
* 3. Platz bi der Luxeburgische Meisterschaft
* Bergklassemänt bi der Tour of Britain

### 2005
*  Luxeburger Meister im Einzelzitfahre

### 2004
*  Luxeburger Meister im Strosserenne (U23)
*  Luxeburger Meister im Einzelzitfahre (U23)
* Fleche du Sud

## Weblingg
* 
* D Website vo de Schleck Brüeder